冬至和燠酴醿有華
作者：薛季宣
朝代：宋

paragraphs: 我愛酴醿花，爛漫春歸後。
熏爲美人佩，韻勝青州酒。
溰漼落霜霰，摇曳欹風柳。
別來能幾時，夢寐依三后。
一綫長新陽，萬木新凋朽。
佳期尚云遠，盛意胡偏厚。
秀色笑江梅，遊絲入窗牖。
遥知此粲者，爲瑞朝中否。
銀蟾待交映，天上彤雲久。
金樽但高酌，身外閑愁剖。
休言桃李華，常暘又何咎。